Diari Oficial de la Generalitat Valenciana


Sumari del DOGV 2870, del 15-11-1996 (1996/839968)

ORDRE de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs al territori de la Comunitat Valenciana.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/09/16/(1)/dof/vci/html**

### Dades del document

Número de DOGV
:   2870

Data del DOGV
:   15-11-1996

Secció del DOGV
:   DISPOSICIONS GENERALS

Número del document
:   1996/839968


Data del document
:   16-09-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs al territori de la Comunitat Valenciana.   
A les muntanyes de la Comunitat Valenciana, principalment de la tardor a l'hivern, segons les condicions ambientals de precipitació i temperatura, hi apareixen nombroses espècies de bolets i altres fongs. En els últims anys ha sorgit un gran interés per la seua recollida, cosa que ha originat una forta pressió sobre el medi natural, per raó de l'afluència indiscriminada de persones a les muntanyes, i que pot provocar la desaparició de les dites espècies i el deteriorament del medi que les sustenta.  
La Llei 3/1993, Forestal de la Comunitat Valenciana, en el seu capítol IV del títol II, dedicat als aprofitaments, article 30, estableix que la Conselleria de Medi Ambient (actualment, d'Agricultura i Medi Ambient) fomentarà i desenvoluparà l'aprofitament dels terrenys forestals i els ordenarà en la seua condició de recursos naturals renovables. Dins del mateix article s'especifica que, entre d'altres, són aprofitaments forestals els bolets i les tòfones.  
Així mateix, en l'apartat tres de l'article 31, diu que s'exceptuaran d'autorització o coneixement previ la recollida consuetudinària episòdica de fruits, plantes i bolets, amb consentiment tàcit del propietari, si bé podrà regular-se el seu exercici i, fins i tot, prohibir-se totalment quan aquest resulte greument perjudicial, per la seua intensitat o altres causes, per a la flora, la fauna o algú dels objectes de la dita llei.  
Per això i fent ús de les facultats que tinc atribuïdes,   
ORDENE  
Article 1  
L'objecte d'aquesta ordre és la regulació de la recol·lecció de bolets i altres fongs a l'àmbit territorial de la Comunitat Valenciana.  
Article 2  
La recol·lecció de tòfones (Tuber melanosporum) estarà sotmesa a una regulació específica.  
Article 3  
En la localització de bolets i altres fongs queden prohibides les següents pràctiques:  
- Remoure el sòl de forma que s'altere la capa vegetal superficial, sia manualment o utilitzant qualsevol tipus d'eina, llevat del cas dels fongs hipogeus, en què podrà usar-se el matxet per a tòfones o semblants.  
- Portar o usar qualsevol eina apta per a l'alçament indiscriminat d'humus, com ara falces, corbelles, rastells, aixadells, aixades i altres eines semblants.  
Article 4  
La recollida de bolets i altres fongs amb peu, s'efectuarà prenent en compte les següents determinacions:  
- Es recolliran els bolets o fongs que hagen arribat a la seua grandària normal de maduresa i s'hi deixaran, sense deteriorar, els exemplars que es distingisquen passats, trencats o alterats i aquells que no siguen motiu de recol·lecció.  
- Queda prohibit arrancar exemplars, llevat que hi haja dubtes per a la seua identificació. Aleshores, s'agafarà un bolet o fong amb peu complet i es tornarà al seu lloc si no és la desitjada.  
- S'utilitzarà exclusivament navalla o un instrument semblant, la fulla de la qual no excedisca els 11 centímetres de longitud.  
- Es tallaran els exemplars adults per la seua base i es deixarà el miceli en el seu lloc.  
Article 5  
En el cas dels fongs hipogeus, el terreny haurà de quedar en les condicions originals i els forats produïts en l'extracció s'ompliran amb la mateixa terra treta.  
Article 6  
Es podran recol·lectar com a màxim 6 quilograms per persona i dia. Per damunt d'aquesta quantitat es considera aprofitament forestal de bolets i altres fongs i queda regulat per la Llei 3/1993, de 9 de desembre, de la Generalitat Valenciana, Forestal de la Comunitat Valenciana i el seu reglament d'aplicació, Decret 98/1995 de 16 de maig.  
Article 7  
A fi d'afavorir la dispersió de les espores d'aquestes espècies, el transport es realitzarà en cistelles de vímet, palla, canya o semblants que, per la seua estructura, permeten l'expansió de les espores.   
Article 8  
Es prohibeix la recollida durant la nit, des de la posta del sol (ocàs) fins a l'alba (eixida).  
Article 9  
La recol·lecció amb fins científics i taxonòmics podrà fer-se sense subjecció a allò disposat en els articles 4, 7 i 8 d'aquesta ordre, sempre que en quede acreditada la finalitat.  
Article 10  
La recol·lecció de bolets i altres fongs a les muntanyes gestionades per l'administració forestal estarà subjecta a les següents determinacions:  
- En cas que es realitze l'aprofitament forestal de bolets i altres fongs, s'haurà d'incloure en el projecte d'execució anual d'aprofitaments i es recolliran en el corresponent plec de condicions totes les estipulacions lligades a la forma, l'època, les espècies, la quantitat i altres limitacions d'aquest tipus d'aprofitament.   
Aquests aprofitaments se senyalitzaran amb cartells metàl·lics amb el fons de color blanc i retolat amb lletres de color negre, de dimensió mínima 42 x 29,5 centímetres i amb la següent llegenda: Aprofitament de bolets i altres fongs. Prohibit de recol·lectar sense autorització; i s'hi especificarà a més el nom de la muntanya. Aquests cartells se situaran de forma visible en camins d'accés al predi i en els seus partions, col·locats sobre pals d'1,5 metres d'alçària.  
- En cas que no hi haja aquest tipus d'aprofitament, només es podrà realitzar la recollida consuetudinària episòdica de bolets i altres fongs, segons estableix la Llei 3/1993, de 9 de desembre, de la Generalitat Valenciana, Forestal de la Comunitat Valenciana, en la qual es tindrà en compte aquesta ordre.  
Article 11  
La recol·lecció de bolets i altres fongs a les muntanyes no gestionades per l'administració forestal, independentment de la seua titularitat, s'adaptarà a les següents determinacions:  
- En cas que es realitze l'aprofitament forestal, es requerirà l'autorització de l'administració. En el cas de muntanyes protectores, aquest aprofitament s'efectuarà conforme als projectes d'execució degudament aprovats per l'administració.   
Aquests aprofitaments se senyalitzaran amb cartells metàl·lics amb el fons de color blanc i retolat amb lletres de color negre, de dimensió mínima 42 x 29,5 centímetres i amb la següent llegenda: Aprofitament de bolets i altres fongs. Prohibit de recol·lectar sense autorització; i s'hi especificarà a més el nom de la finca. Aquests cartells se situaran de forma visible en camins d'accés al predi i en els seus partions, col·locats sobre pals d'1,5 metres d'alçària.  
- En cas que no hi haja aquest tipus d'aprofitament, la recol·lecció de bolets i altres fongs només podrà realitzar-se de forma consuetudinària episòdica i s'adaptarà a allò disposat en aquesta ordre i es respectarà en tot moment la voluntat que, per dret propi, tinguen els propietaris de no permetre la recollida de bolets i altres fongs als seus terrenys.  
   
Article 12  
La recollida de bolets i altres fongs als espais naturals protegits es regularà per aquesta ordre, llevat que la normativa específica d'aquells hi determine mesures de major protecció.  
Article 13  
Els ajuntaments podran regular mitjançant ordenances municipals la recol·lecció consuetudinària episòdica dels bolets i altres fongs prenent en compte les característiques peculiars del seu terme municipal i sempre d'acord amb els criteris establerts en aquesta ordre.  
Aquestes ordenances seran comunicades a la Direcció General de Desenvolupament Forestal de la Conselleria d'Agricultura i Medi Ambient i hauran de ser difoses pels ajuntaments convenientment.   
Article 14  
Sense perjudici de les facultats que corresponguen a altres organismes, la Conselleria d'Agricultura i Medi Ambient i els respectius ajuntaments vetlaran pel compliment d'allò disposat en aquesta ordre, a través del personal al seu servei que tinga atribuïdes funcions de vigilància.  
Article 15  
Les infraccions del que disposa aquesta ordre se sancionaran segons allò establit en la Llei 3/1993, Forestal de la Comunitat Valenciana.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 16 de setembre de 1996  
La consellera d'Agricultura i Medi Ambient  
 Mª àngels Ramón-Llin i Martínez


Còpia Permalink ELI